Nuusbrief van 6 September 2019 | Laerskool Jan van Riebeeck
6 Sep, 2019 | Nuusbrief
Saterdag, 7 September 2019 Tennis: O/11 Paarl Boys Toernooi, WEG
Maandag, 9 September 2019 Konsert 18:00
Maandag, 9 September 2019 Skool sluit om 13:00 (Gr.1-3) en 13:15 (Gr.4-7) tot Vrydag
Dinsdag, 10 September 2019 Konsert 19:00 (tot Vrydag)
Donderdag, 19 September 2019 Skool sluit om 12:45 (Gr.1-3), 13:00 (Gr.4-7)
Sekuriteitreëlings tydens konsertweek (9-13 September 2019)
1. Voorste hek (Kloofstraat)
– Philip, asook 'n eksterne veiligheidswag, sal die voorste hek beman wat slegs vir voetgangers beskikbaar sal wees.
– Elkeen wat die voetgangershek gebruik, moet bewys van 'n kaartjie lewer óf in besit van 'n bandjie wees wat aan elke leerder uitgedeel sal word om vir hulle ouers te gee.
– Onderwysers wat aan die voorkant van die nasorg (onder die skadunette) parkeer, moet asseblief agter parkeer.
– Daar sal kos op hierdie parkeerarea verkoop word. Sodra die konsert begin, word geen kos op hierdie gebied verkoop nie. Die ruimte sal dan stil en skoon wees sodat gemaklike vloei vir die deelnemers verseker word.
2. Agterste hek (Nuwe Kerkstraat)
– Daar sal by die agterste parkering vier wagte aan diens wees.
– Matthew en 'n eksterne veiligheidswag sal die agterste hek beman.
– Twee wagte sal die aflaai-en-ry-sone beman. Indien enige iemand in hierdie area parkeer, sal daar foto's geneem word en hulle sal aangepraat word.
– Elkeen wat die hek binnekom, moet bewys van 'n kaartjie lewer of in besit van 'n bandjie wees wat aan elke leerder uitgedeel sal word om vir hulle ouers te gee.
3. Afhaal van leerders by hul klaskamer
– Na afloop van die konsert moet elke ouer of voog self hul kind in die bepaalde klaskamer kom afhaal en uitteken.
– Onderwysers sal elke aand 'n register byderhand hou om geteken te word.
– Ongelukkig sal geen kind sonder 'n volwassene teenwoordig die klas mag verlaat nie.
– Leerders moet betyds gehaal word.
ONS IS ALMAL VIR ONS LEERDERS SE VEILIGHEID VERANTWOORDELIK!
Jana Brink (Gr.6) en Katryn Silvis (Gr.1) neem eerskomende Saterdag aan die provinsiale rondte van die Wow-spelkompetisie by die Universiteit van Stellenbosch deel. Ons hou al ons duime vas, Jana en Katryn!
Vir die eerste keer vandat die SAMF/AMESA-Wiskundekompetisie aangebied word, is daar 'n finale rondte. Met meer as 'n 1 000 skole en meer as 100 000 leerders wat aan die kompetisie deelgeneem het, is 431 Gr.4-7 leerders landwyd uitgenooi na die finale rondte. Ons het 5 leerders wat uitgenooi is. 'n Merkwaardige prestasie.
Gr.4: Petrus Bosman
Gr.5: Fredrich Erasmus en Jan Karsten
Gr.7: Thornley Webber en Peet Karsten
Hierdie 5 leerders skryf die finale rondte, 12 September by Hoërskool Durbanville. Ons wens vir elkeen van hulle alle sterkte toe en wel gedaan met hierdie pragtige prestasie!
Baie geluk aan ons Jannie van die week, Eddie Quixley in Graad 3S. Dankie dat jy so getrou herwin! Geniet die R100 geskenkbewys van Col'Cacchio.
Die eerste week in September is boomplantweek in Suid-Afrika. Om bome te plant, is een van die beste dinge wat ons kan doen om die planeet gesond te maak. Plant vandag 'n boom, of twee, of 350 miljoen, soos wat die mense van Ethopië onlangs gedoen het! Dit is die meeste bome wat nog ooit in 'n dag geplant is. Die vorige rekord is gehou deur Indië wat 66 miljoen bome in een dag geplant het. As almal bome plant, kan dit help om klimaatsverandering te bestry.
Die entrepreneursdag deur Ellerton Primary, wat by Laerskool Jan van Riebeeck gehou word, was weereens 'n groot sukses. Dit was die derde keer wat hierdie entrepreneursdag by ons skool gehou word. Baie dankie vir almal se ondersteuning!
Gr.7's met omgee-harte
Tydens hul entrepreneursdag het Markus Smit, Sofia Goosen en Charise Grobbelaar insiatief geneem om fondse in te samel vir twee organisasies, naamlik CANSA (R1866 ingesamel) en FALLEN ANGELS (R1100 ingesamel).
Baie dankie vir amal se ondersteuning en bydrae!
Hierdie week het die Woord van die week 2 definisies én 2 wenners. Luister mooi!
Definisie 1: in jou binneste lewendig hou en laat groei
Sin: Ek koester al die herinneringe van my ouma in my hart.
Definisie 2: verwarm
Sin: Ek koester my in die winterson wat by my kamervenster inskyn.
Ella le Roux (Gr.6dJ) & Jana Brink (Gr.6dJ)
Baie geluk aan Neena Lonte wat 'n silwer medalje by die Eisteddfod verower het vir klavier 12 jaar en onder. Ons is baie trots op haar!